

VLADA REPUBLIKE HRVATSKE

Zagreb, 30. rujna 2020.

**PREDLAGATELJ:** Ministarstvo financija

**PREDMET:** Godišnje izvješće Hrvatske agencije za nadzor financijskih usluga za 2019. godinu – Prijedlog zaključka

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 21. Zakona o Hrvatskoj agenciji za nadzor financijskih usluga (Narodne novine, br. 140/05 i 12/12), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_ 2020. donijela

**Z A K L J U Č A K**

 Prihvaća se Godišnje izvješće Hrvatske agencije za nadzor financijskih usluga za 2019. godinu, u tekstu koji je Vladi Republike Hrvatske dostavila Hrvatska agencija za nadzor financijskih usluga aktom, KLASA: 023-09/20-01/01, URBROJ: 326-01-80-81-20-3, od 17. srpnja 2020.

Klasa:

Urbroj:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Ovim Zaključkom prihvaća se Godišnje izvješće Hrvatske agencije za nadzor financijskih usluga za 2019. godinu.

Značaj i imovina sektora financijskih usluga u nadležnosti Agencije neprekidno raste te je krajem 2019. iznosila 217 mlrd. kn (1/3 financijskog sustava RH, približno prosjeku EU).

Povoljna globalna makroekonomska kretanja u 2019., ubrzanje rasta domaćeg gospodarstva te objava dobrih poslovnih rezultata vodećih izdavatelja, pozitivno su utjecali na sudionike tržišta financijskih usluga:

* ukupno trgovanje na Zagrebačkoj burzi poraslo je u odnosu na prethodnu godinu te je iznosilo 3 mlrd. kn, a porasla je i tržišna kapitalizacija dionica na 148 mlrd. kn (37% BDP-a),
* prisutan je rast dioničkih i obvezničkih indeksa u odnosu na prethodnu godinu,
* predstavljena je nova multilateralna platforma Progress namijenjena financiranju malih i srednjih poduzeća na tržištu kapitala ,
* ukupni prihod od obavljanja investicijskih usluga bilježi rast te je iznosio 3,9 mlrd. kn, a zamjetan je porast prihoda od brokerskih usluga za 52,4% zbog povećane aktivnosti malih ulagatelja na tržištu kapitala,
* ukupna imovina svih otvorenih investicijskih fondova s javnom ponudom porasla je na 22,6 mlrd. kn (većinska ulaganja na domaćem financijskom tržištu; u obveznice),
* neto imovina obveznih mirovinskih fondova porasla je za 14,8% te je na kraju 2019. iznosila 112 mlrd. kn (sve kategorije fondova ostvarile su porast prinosa),
* neto imovina dobrovoljnih mirovinskih fondova porasla je za 21% te je iznosila 6,2 mlrd. kn,
* društva za osiguranje ostvarila su 10,5 mlrd. kn ukupne zaračunate bruto premije, što je za 6,3% više u odnosu na prethodnu godinu,
* nastavljen je pozitivan trend rasta tržišta leasinga, ukupna imovina svih leasing društava porasla je na 21,3 mlrd. kn, pri čemu dominira financijski leasing,
* tržište faktoringa je na približnoj razini kao i prethodne godine; aktiva svih društava iznosila je 1,4 mlrd. kn, a volumen svih transakcija 3,1 mlrd. kn.

Agencija je kontinuirano tijekom 2019. obavljala:

* mikrobonitetni nadzor svih propisanih subjekata nadzora putem neposrednih i posrednih nadzora, preventivnih i korektivnih nadzornih aktivnosti kao i zajedničkih nadzora s EU nadležnim tijelima i nadzornim tijelima DČ
* makrobonitetni nadzor kroz nadzorne i normativne aktivnosti te procjenu sigurnosti i stabilnosti poslovanja subjekata nadzora kao i suradnju s nacionalnim i međunarodnim tijelima, u svrhu doprinosa očuvanju stabilnosti financijskog sustava u RH (uveden je makroprudencijalni skener rizika).

Opsežnim normativnim aktivnostima, Agencija je nastavila s dosljednom i transparentnom regulacijom čime omogućuje pružateljima financijskih usluga regulatorno okruženje u skladu s najboljima praksama i europskim regulatornim standardima.

Agencija je dodatno pojačala svoje aktivnosti na području edukacije i zaštite korisnika financijskih usluga, na unaprjeđenju financijske pismenosti te međunarodne aktivnosti intenzivnim sudjelovanjem u većem broju odbora i radnih skupina EU nadzornih tijela i međunarodnih organizacija.

Agencija je u 2019. ostvarila prihode u ukupnom iznosu od 75,7 mil. kn i rashode u ukupnom iznosu od 69 mil. kn.

Višak prihoda nad rashodima, u iznosu od 6,7 mil. kn uplaćen je u državni proračun.

Na dan 31. prosinca 2019. ukupna imovina Agencije iznosila je 34,7 mil. kn, a ukupne obveze iznosile su 8,3 mil. kn.